
«Кык вылӧ ӧтик шуд»
(сиктса олӧм йылысь пьеса)

Ворсысьяс: 
	
Гозъя:
Ӧнь Сем – пенсионер, вӧвлӧм совхозса уджалысь, тешкодь, кужансяма морт, 60 арӧса;
Кӧсьта Парась – пенсионер, вӧвлӧм совхозса уджалысь, абу лӧг кутысь, но варов морт, 56 арӧса.

Гозъя:
Сем Елис – карын олысь, 23-25 арӧса;
Тахир – карын олысь, 25 арӧса, роч морт.

Буш Мить – деревняын олысь, уджтӧмалысь, курыд ва радейтысь, 50-52 ароса.

Шушкыль Вась – деревняын олысь, пенсионер, 65-70 арӧса.

Пӧч (Александра Фёдоровна) – чожинь (родвужса) дӧва, деревняын олысь, 80 арӧса.

Воссьӧ занавес.

Сцена бӧрладорын серпасалӧма керӧс дор, ылысса енэжтас, турунвиж пырзьӧм кӧдза муяс, потшӧс, керка-картаяс, пывсянъяс, амбаръяс и тадз водзӧ.

Водзладорын – декорация №1

Диктор:  Быд коми сикт-грездлӧн аслыспӧлос чужӧмбан. Но чуймӧдӧ мӧдтор. Пармаысь петлӧм войтыр важысянь на йитчӧмны вӧр-вакӧд, сыысь и вужъясыс векӧвӧйяӧсь и некод оз вермы найӧс орлавны. Кӧть и оланногыс векджык вежсьӧ, а коми мортлӧн шӧр могыс ӧтик – видзны чужан кыв да сӧвмӧдны ас Му.

Кылӧ медводдза романс куплет.
МЕДВОДДЗА ЮКӦН


 	
Ӧнь Сем (курткаа, бредни сапӧга)
 пырӧ гортас да пуксьӧ джек вылӧ, а гӧтырыслы тшӧктӧ
.
 
 

Ӧнь Сем: Ӧй-йӧ-йӧ! Мудзи эбӧс быртӧдз. А Парасьӧ, любӧйӧ, лэччыв пыжӧдз да чер и пестерсӧ каты. Ме ог вермы вӧрзьыны весиг нин.
Кӧсьта Парась (чышъянасьӧ): Тэ пӧрччысь, пӧрччысь, донукӧ, ме ӧддьӧ ветла. Слава Богу, кӧть свежӧй чери пражитам  да пӧттӧдз чӧсмасям! (радпырысь котӧрӧн мунӧ).

А Сем пӧрччысис, нямӧдъяссӧ ӧшліс пач водз веськыдӧ гез вылӧ. Сэсся бӧр пуксис да тапкӧдіс кияснас пидзӧсъяссӧ.

Ӧнь Сем: Да-а-а-а! Ньӧти ёс эз шед! Тьпу!
Кӧсьта Парась  (пырӧ жырйӧ - ӧти киас пестер, а мӧд киас чер): Семӧ! Мый-а тэ менӧ бӧбйӧдлан? Бара некутшӧм чери абу!
Ӧнь Сем: А, любӧйӧ, ме тэныд шуи катыны гортӧ чер и пестер, а эг шу чери тыр пестер. Чери, сійӧ на ваын уялӧ, сійӧ на кыйны колӧ!
[bookmark: _GoBack]Кӧсьта Парась (дӧзмӧмпырысь): Да ӧд, со юыс орччӧн. Кый черисӧ, путьыд кӧ эм, а ме век сӧмын лавкаысь селёдка кыйся! Мыйысь-кӧ тай мукӧд кыйсьысьяс век чери мездӧдӧны, уна ли этша ли – сійӧ мӧд юалӧм, а тэ кык тӧлысьӧн ӧтчыд сӧмын некымын йӧрш да сирпи кыйлін. А-а! Мый тэкӧд сёрнитны!
Ӧнь Сем: А вот веритан али он, а ачым нинӧмсӧ ог гӧгӧрво. Думайта, кодкӧ менӧ туналӧма, либӧ прӧста оз везит! Парасьӧ, а гашкӧ, Дарӧй баб дорӧ ветлыны? Сійӧ кужас тшыкӧдӧмысь видзны и бурдӧдны.
Кӧсьта Парась: Зо, эн йӧйтав! Коді тэнӧ тшыкӧдіс? Кодлы тэ колан? Сӧмын меным, кӧзаясыдлы да понйыдлы!
Ӧнь Сем: Сідз-тӧ сідз, но тэ вунӧдін, мый ме на кола челядьӧлы.
Кӧсьта Парась: Да, тэ прав! Но челядьыд быдмисны и лэбзялісны позйысь коді кытчӧ му пасьталаыс! Да ӧд Дарӧй баб дорӧ кӧсъян ветлыны!
	А пӧмнитан воддза воӧ, кор Паш Педӧрлы сійӧ кутшӧмкӧ бурдӧдчан юантор сетлӧма. И мый лоис? Мортсӧ сэтшӧм мыт босьтӧма вӧлі, мый больничаӧ инмис? Кӧні нӧ сямыд? (Сэсся  дорласигмоз Парась кинас тупкӧ нырсӧ) А кытысь татшӧм немирнӧй дук кылӧ? (син улӧ усьӧны нямӧдъяс) А-а-а! Со кытысь! Тайӧ нӧ мыйла татчӧ ӧшлӧмыд нямӧдъястӧ? Ывлаын оз ӧмӧй косьмыны?
Ӧнь Сем: Эськӧ пач водзын ӧдйӧджык косьмасны да.

Парась нетшӧ гез вылысь нямӧдъясдӧ да петкӧдӧ уличаӧ. Сем век на кӧмтӧг пукалӧ джек вылын да гыжъялӧ балябӧжсӧ. 
Кылӧ ӧдзӧсӧ тотшкӧдӧм шы. Пырӧ мужичӧй, сапӧга, майка да трусик кежысь (Буш Мить).

Буш Мить (шыӧдчӧ): Позьӧ?
Ӧнь Сем: Лок, лок, сусед! Прӧйдит! О-о-о! Инӧ нин пляж вылӧ лэччыв? А ӧд шондіыс эськӧ оз жарит талун да.
Буш Мить: Зо, Семӧ, эн нин тэ менӧ дӧзмӧд. Асы, гӧтырыд нин, тіян дорӧ пыригӧн яндзимӧдіс голянӧдз, а ме ӧд винатӧ дугді юны куим лун сайын на. Всё! Ӧні выльног ачымӧс кута. Медым дзоньвидзалун бурмӧдны – колӧ быд асыв кӧдзыд ваӧн киськасьны, но и, дерт, ковмас трусик кежысь ветлӧдлыны. А, нӧшта на, тӧв кадӧ кӧсъя лоны «мортӧн». (Мить тапнитӧ Семлы пельпомас да индӧ чуньнас вывлань). А, Семён Андреевич, и тэныд пӧлезнӧ закаляйтчыны, пыр висьӧмъястӧ вунӧдан! Мый-мый, а «народнӧй» медицина колӧ тӧдны!

Сы здукӧ мышсяньныс пырӧ Парась, коді кылӧ Буш Митьлысь сёрни.

Кӧсьта Парась (гыркӧ кияснас пыксьӧмӧн): А-га-а! Нӧшта ӧтик «народнӧй» медицина тӧдысь миян деревняын петкӧдчис! А, гашкӧ, гӧтырыд дӧрӧм-гачтӧг гортсьыд вӧтліс? Ну-ка, знахар, марш пет! Марш, марш, гачтӧм тӧдысь! Шӧйтан, яндзимыд абу! Оз тай чушканзі курччы тэнӧ ӧти местаӧд!
Буш Мить (кияснас тупкысьӧ скӧралысь нывбабаысь да вешйысьӧ ӧдзӧслань): Парасковья, Парасковья Константиновна! Мый-а, мый-а тэ ме вылӧ скӧралан? Ме ӧд Сем дорӧ волі могӧн! Эг, эг на удит весиг сёрнитны, а тэ вот тадзи... (Буш Мить вошис ӧдзӧс сайын).
Кӧсьта Парась (шыӧдчӧ верӧс дорӧ): А тэ, век на пукалан сюзь моз, али гортын вӧчны нинӧм?
Ӧнь Сем (сьӧкыда лолыштӧ): Да, со думайта, кыдзи кынӧмпӧт кӧть неуна веськӧдны.
Кӧсьта Парась: Хм! А, вердысьӧ, бара пӧжалуйста, - яя ид рок да вылльӧв.
Ӧнь Сем: Тайӧ бара тӧрытъя тӧрӧкана рокыс?
Кӧсьта Парась (лӧдӧ чугунысь тасьтіӧ рок): Но, ӧти тӧрӧкан пондась кутан сэсся менӧ нэм чӧж лыддьӧдны. Зато пӧтӧса!
Ӧнь Сем: Абу-у! Эг ӧтикӧс, а витӧс кажгӧді яй пыдди. Да, лешаку, вай ли мыйли, тэысь ӧд он мын, а то кынӧмӧ и сідз нин пон моз выргӧ!

Гӧтыр тэчалӧ пызан вылӧ тасьті рок, вылльӧв чашка да нянь шыльӧбъяс. Верӧс сюся видзӧдӧмӧн виччысьӧмӧн панясьӧ рок. 

Кӧсьта Парась (пуксьӧ верӧслы воча да висьтасьӧ выльторъясдӧ): Семӧ, а вӧлӧмкӧ да вӧддза лунӧ Микӧл Машлысь кукӧйсӧ абу ош джагӧдӧма, а Сандыр Володьлӧн кузь гӧна ыджыд понйыс!
Ӧнь Сем: Да ладнӧ, эн дур, ог верит!
Кӧсьта Парась: Ог тӧд, но йӧзыс тадзи висьтасьӧны. (Сэсся другысь нывбаба кинас вомсӧ тупкӧмӧн кутӧ серавны). Ой! Дум вылӧ усис вӧвлӧмтор тӧрӧкан йылысь. Коркӧ тай, помнитан, кыдзи контораын совхоз дырйи на, Крит Катейыд гӧститӧдӧма бригадиртӧ? Но-о! (тувкнитӧ пельпомас сёйысьлы). Но, кор Мить Лёньтӧ кос тӧрӧканӧн, семечки пыдди гӧститӧдлӧма. Дерт, мӧдыс омӧля синъяснас аддзис да абу и казявлӧма, кытчӧдз содз тыр нин абу гурчкӧдӧма. Ух-у-у! А серамыс кутшӧм вӧліс!
Ӧнь Сем (другысь дугдӧ панясьны и кык чуньӧн лэптӧ тасьтіысь тӧрӧкан): Вот мукӧд йылысь голян, дивитан йӧзсӧ, а тайӧ мый? А пасибӧ, любӧйӧ, десертысь! (Мужичӧй шыбитӧ паньсӧ пызан вылӧ да сувтӧ местасьыс). Татшӧм яя роктӧ ачыд сэсся сёй!

Дӧзмӧм морт заводитӧ кӧмасьны да курткаасьны.

Кӧсьта Парась: Семӧ, донукӧ, эн скӧрав. Эттӧс шоныд пач вывсьыс косьмӧм тӧрӧканыс тӧдлытӧг киссьыштӧма чугунас. Но эн ӧбижайтчы, асы, ме сідзжӧ пыр понда сёйны тайӧ роксӧ, а верман и понлы сетны.
Ӧнь Сем: Ладнӧ, ме йӧр дзоньтавны петала. Ӧбиднӧ, Парасьӧ, сэтшӧм чӧскыд сёйӧд пуан, а тӧрӧканӧн страмитан, бур мый на лудікыс абу. (Мужичӧй ӧлыштӧ кинас и петӧ керкаысь).
Кӧсьта Парась (видзӧдӧ чугунӧ): Сё лебедьӧ! Збыльысь, тӧрӧканъяс рокын! Кытысь? Да-а, ковмас понлы сетны. А мый? Пон да морт ӧткодьӧсь. (Нуӧ чугунсӧ декорация сайӧ).

Мӧд петкӧдчӧм.
Сцена водзладорын – декорация №1.
Кылӧ романслӧн мӧд куплет.
Ӧнь Сем керасьӧ да лӧсьӧдӧ бӧрйӧм потшъясдӧ. Сы дорӧ матыстчӧ мужичӧй, кодӧс шуӧны Шушкыль Васьӧн.

Шушкыль Вась (гораа): Ждарово, Шемён Ӧндреевиш!
Ӧнь Сем: Чолӧм, Василий Ильич!
Шушкыль Вась: Виджӧда кыдж выльмӧджан йӧртӧ. Дерт, колӧ, колӧ, ӧдж вермашны кӧжаяс-дяволъяш пырны картупель му вылӧ. Ашы, меншим муӧш куш тальӧмны да нятшкӧмны коршӧ, абу тай джагалӧмны, шо егена гатшӧ!
Ӧнь Сем (нюмпырысь): Тэ, Васьӧ, эн каркайт меным кӧзаясдӧ, а вот слӧн кӧ пырас – сэки збыльысь пакӧсьт лоас! Нолы, висьтась, кытысь локтан сьӧкыд рукзакӧн?
Шушкыль Вась: Хм! Тӧрыт пеншия бошті, а талун лавкаӧ ветлі ньӧбашны. Бошті табак, нянь, шакар, тшай, голандшкӧй шыр.
Ӧнь Сем(юрнас дӧвкнитіс да серӧктіс): Абу шыр, а сыр!
Шушкыль Вась: Ме и виштала - шыр!  
Ӧнь Сем (ӧлыштіс кинас): Но-о, шыр дак шыр, абу кӧ крыса и бур!  
Шушкыль Вась: А тэ менӧ, Шемён, эн дэльӧд. Ме тэыш во чӧж ыджыд арлыдӧн, шидзкӧ уважение должен лоны!
Ӧнь Сем: Да ме жӧ шуткуйта, эн ӧбижайтчы. Кӧсъя юавны, мыйкӧ тай ныв-зятьыд вежалун мысти бӧр мунісны гортаныс? Али номйысь повзисны?
Шушкыль Вась (ӧлыштіс кинас): А-а, жать, жать – нехрен вжать! Путьтӧм морт шия! Пеш юкавны пондіш – кӧлуйӧш жугӧдіш, пыжӧн ю вылӧ петаліш – пелышӧш чегиш, штрубаыш ва боштігӧн – ведра пӧдтіш. Тьпу! Водзнаш мортшӧ абу велӧдлӧмны, шыыш оз и куж уджавны! Шӧмын компутерӧн и кужӧ тшукайтны.
Ӧнь Сем: Да-а, ӧні карса том войтырыд сэтшӧмӧсь. Аслам карса зять вийым. Дерт, кор телевизор пыр куш сітанаясдӧ век петкӧдлӧны, кыдз нӧ найӧ велалӧны чер да зыр кутны!
	Ассьым Ӧнь пиӧс, эськӧ, велӧдлі и стрӧитны, и пес карны, и ытшкысьны, и весиг пыж вӧчны, а сійӧ армияын служитӧм бӧрти карӧ кольччис уджавны. Ӧк! Вежсис тай олӧмыслӧн ладыс. А коді мыжаыс?...  Ачным жӧ и мыжаӧсь!  
Шушкыль Вась (чуньнас индӧмӧн): Шо егена гачӧ, тэ прав! Эшкӧ, деревняыш петлӧм том йӧзышлы ӧнія кадӧ и бура овны позяш, но дышӧш, унджыкаыш коршӧны кокньыд олӧм, а куйӧдын шукляшны некод оз кӧшйы. Да, шуны нинӧм. Но, Шемён Ӧндреевиш, меным пӧра гортӧ.
Ӧнь Сем: Но, вай, Василий Ильич, став бурсӧ!

Шушкыль Вась мунӧ, а Ӧнь Сем бара кутчысьӧ уджӧ. Здук мысти кылӧ автомобильлӧн гургӧм шы, сэсся ӧдзӧсъясӧн крапкӧм и сцена вылӧ петӧны том гозъя.

Ӧнь Сем (пуктӧ чер да кияссӧ паськӧдӧмӧн сулалӧ воча): Ӧ-ӧ-ӧ! Тайӧ нӧ кытысь усиныд? Видза кора, донаясӧ!

Елис тэрыба воськовтӧ батьыс дорӧ, шыбитӧ тыра пакет му вылӧ да радпырысь сывъясьӧ.

Елис: Папӧ, здравствуй! Ой! Гортӧ воштӧдчи!

Орччӧн сулалысь том мужичӧй сідзжӧ му вылӧ пуктӧ кӧлуй сумка да спининг.

Ӧнь Сем: Ну, здравствуй, дорогой зять!
Тахир: Здравствуйте, Семён Андреевич! (Кыкнанныс сывъясьӧны).
Ӧнь Сем: Очень радла, рад, что приехали. Хоть сообщить надо было. Я аж чуйми! Но вы, гозъя! Шева кодьӧсь! Факир, я говорю, что рад, зэв рад, что приехали!
Елис: Папӧ, сійӧ шуӧны нимнас Тахир, а абу Факир!
Ӧнь Сем: Нинӧм, нинӧм, детяӧ, меным лоас Факир. Мортыс бур, оз ӧбидитчы ме вылӧ.
 Елис: А кӧні мамӧ?
Ӧнь Сем: Керка пытшкын. Тэ пыр, пыр, а ми Факиркӧд пока сёрнитыштам.
Елис (индӧ Такирлы): Вы пока посидите, поговорите, но ненадолго, а я зайду в дом.
(Нывбаба кыпӧдіс пакетсӧ да котӧртіс кильчӧлань).
Ӧнь Сем (тапнитіс зятьыслы пельпомас да индіс скамля вылӧ): Ну, давай, давай, зять, рассказывай, как там у вас в городе житуха, как на работе? Почти три года уже живёте, а дитя не родили. Так нехорошо. Семья – это как кулак, единое, цельное и святое!
Тахир (нюмъялігтыр): Семён Андреевич, мы с Елей живём замечательно, вообщем, как и все люди. Она сейчас сменила работу и работает в одной торговой фирме менеджером, а я где и раньше, в проектном институте, научным сотрудником. А почему ребёнка до сих пор не завели – так пока на квартиру не можем накопить.
Ӧнь Сем: Эх, Факир! Ты же бур, умный мужик, а он гӧгӧрво, что от вашего поколения зависит будущее, а будущее – это дети! Вот смотри, кывзы. Миян деревнялы 350 во гӧгӧр, кызь во сайын на олысьяслӧн лыдыс вӧліс 300 морт, а ӧні 46 олысь. Деревню забыли, оставили, просто бросили на выживание! Но самое главное, заявляют, что деревня неперспективная. Ты понимаешь? 350 лет деревня жила и была перспективной, а сегодня она – неперспективная! Вот вы Елискӧд грамотнӧй, делӧвӧй йӧз, а «ни хрена» он гӧгӧрвоӧ, не понимаете, что если землю не удобрять и не ухаживать за ней – она не может уродить хороший урожай! Вот тадзи и йӧз костын – деревнясӧ он мӧд кыпӧдны, то есть не будешь деревню хранить – она погибнет! А ведь Россия начинается с деревни, а не с Москвы! Во как! Здесь мы с Прасковьей родились, здесь мы и помрём, но мы ни на какие золотые горы не поменяем свою родимую деревню. Во как! А может, ну его к чёрту эту городскую жизнь и к нам сюда переедете?  Построим дом, обустроим всё и живите на славу! А работу найдём! Ну как, Факир? Ведь у нас в районе сідзжӧ живут и татары, как-никак твои земляки – и ничего, нравится! Здесь мы живём дружно.
Тахир (неуна шӧйӧвошӧ): Семён Андреевич, я понимаю Ваше волнение, пожелания, доброту, но у нас своё видение и свои планы на дальнейшую жизнь. Видите ли, мы выбрали свой путь, и в деревню возвращаться пока не думаем, хоть и проблем в городе у нас тоже хватает.
Ӧнь Сем: Да, да, дерт, выбор за вами. Как решите, так и будет! А вот, скажи-ка мне, как у Елиса здоровье?
Тахир: Да, честно говоря, я ничего такого не замечал. Простудой один-два раза проболела и всё.
Ӧнь Сем: Видишь ли, в детстве она часто болела, была слабенькой. Ну, наверно, сейчас всё хорошо. А твоё здоровье как?
Тахир: Нормально. Правда, весной поясницу простудил, но вроде отлегло.
Ӧнь Сем: А-а-а! То-то я смотрю синйӧсад, а они – гудырӧсь неуна. Как это, по глазам вижу болезнь.
Тахир: Да вроде  я нормально чувствую.
Ӧнь Сем: А нет! Я знаю такие болезни, особенно, когда поясница клинит. Сам страдал почти двадцать лет радикулитом и сам себя же и вылечил. И сейчас я ещё стрӧн да брӧн, как живчик. Ладно, это я не умею переводить, но я крепкий. А ещё я других лечил, у меня свои секреты. (Чеччӧ кок йылӧ и инмӧдчӧ зятьыслы). Ну-ка, зятёк любезный, ложись на скамью кынӧм вылӧ, то есть на живот. Да подними рубаху.
Тахир: Да нет, что Вы. Лучше в другой раз.
Ӧнь Сем: Какой другой раз? Я тебе плохого не желаю, это народный способ. Веками наши предки так лечились. Давай, давай, ложись, слушайся старших!

Тахир чӧв водӧ скамья вылӧ, а мӧдыс кыпӧдӧ дӧрӧмсӧ юрӧдзыс.

Ӧнь Сем: Та-а-к! Всего два сеанса и о радикулите забудешь навсегда! Пока полежи, а я схожу за средством. (Сійӧ тшук кежлӧ саялӧ сцена сайӧ да ки тыр вайӧ лякӧм турун (кос куйӧд пыдди) и куйлысьлы тэчӧ мышкас). Вот так, ӧні тапкӧдыштам. Это отборный прошлогодний куйӧд. Воспаление снимет чихнуть не успеешь. А все эти мази – ерунда! Ну всё, готово! Сейчас через 15-20 минут почувствуешь тепло, но ты терпи. Сейчас рубашку опустим и полежи. А я тебе расскажу пока, как весной рыбу ловил, и каких щук ловил! Э-э-э! Как раз был ледоход, когда я на той стороне реки сетки ставил. Так вот, когда завтра я начал проверять свои снасти, их течением снесло на кусты и забило мусором. Но в одной сетке я заметил, что попалась здоровенная щука, точно как крокодил! И только я начал вытаскивать в лодку эту рыбину, как она хвостом шибанула по борту лодки, что я чуть в воду не упал, а грохнулся в лодке, что поясница до сих пор болит. Но щуку всё-таки вытащил. Вот как!

Сы кадӧ мыччысьӧ Елис, коді чуксалӧ мужичӧясдӧ. 

Елис: Эй, мужики! Куда пропали? Заходим домой! (Син улӧ нывбабалы усьӧ куйлысь верӧсыс и сійӧ котӧрӧн локтӧ сы дорӧ и повзьӧм гӧлӧсӧн шыӧдчӧ). Тахир! Что случилось? Тебе плохо?
Тахир: Всё в порядке, ты не волнуйся. Правда, немного жжёт.
Ӧнь Сем: Елис, тайӧ ме сылысь гырксӧ шонта, эн маитчы, эн!
Елис (кутчыстӧ юрас): Папӧ, но тадзи оз позь!
Ӧнь Сем: Но, но пыр сеанс помала!

Кӧзяин бӧр турун ляті босьтӧ мыш вылысь, чукӧртӧ юкӧ да чеччӧдӧ зятьӧс. 
Тахир чукрасьӧмӧн да ымзӧмӧн пыксьӧ Елислы, коді сой бордӧдыс пыртӧдӧ керкаӧ.

Ӧнь Сем (босьтӧ сумка да спининг): Ничего, ничего! Это пройдёт, кӧть и эськӧ и лоис немного перебор!

Коймӧд петкӧдчӧм
Сцена вылын – декорация №2
Кылӧ коймӧд романс куплет
Кӧзяйка ноксьӧ пач дорын. Воссьӧ ӧдзӧс и кутчысьӧмӧн муртса пырӧны том гозъя. Парась бергӧдчӧ найӧслань и клопкӧ киясӧн.

Кӧсьта Парась (повзьӧм гӧлӧсӧн): Сё лебедьӧ! Мыйнӧ лоис?
Елис: Да, папӧ, асы, Тахирлысь куйӧдӧн мышкусӧ сотӧма. Бур, мый ас кадӧ слӧйми.
Кӧсьта Парась: Нолы, коньӧрӧс пыртӧд пытшкӧс жырйӧ. (Сы кості пырӧ Ӧнь Сем сумкаӧн да спинингӧн. Парась первой скӧрмӧмысла ки чышъянӧн швачкӧ верӧсыслы бок кузяыс). Ак, тэ лекар-пекар, мортсӧ тайкӧ абу начкӧмыд. Тӧкӧлейӧ! Кӧні-нӧ сямыд? (Сэсся кӧзяйка вылльӧв тасьтіӧн сідзжӧ пырӧ пытшкӧс жырйӧ доясдӧ мавтны).
Ӧнь Сем (чӧв пуксьӧ джек вылӧ и ӧтнас сёрнитӧ): Кыдз тайӧ татшӧм ӧддьӧ куыс гӧрдаліс? Да-а, бур куйӧд вӧлӧма, водзӧвылӧ сгӧдитчас. (Балябӧжсӧ гыжъялӧ). А зять – слабак, куыс небыд. Но неуна гӧрдаліс, кыдз петшӧр пытшкӧ пыралӧм – ӧткодь! Мужиклы тайӧ ерунда, лун кык мысти прӧйдитас, зато радикулитсӧ вунӧдас. (Кылӧ ӧдзӧсӧ тотшкӧдчӧм). Да!

Ӧдзӧс дзуркнитӧ, медводз мыччысьӧ ыджыд тшайкӧма кок да бедь. Муртса бокӧн пырӧ пӧч. Сем чеччӧ джек вылысь да воськовтӧ отсавны пӧрысь мортлы.

Ӧнь Сем: Лок, лок, Александра Фёдоровна! 
Пӧч (тапкӧдіс мужичӧйлы пельпомас): Мир тіян!
Ӧнь Сем: Пасибӧ! Вай, прӧйдитӧ матӧджык пызан дорӧ, пуксьӧ, шойччӧ! (Кӧзяин вайӧдӧ сой пӧлаӧд да пуксьӧдӧ скамья вылӧ). Важӧн нин кӧнкӧ эн тыдавлӧ!
Пӧч: А-а?
Ӧнь Сем (гораджыка): Меся, важӧн нин эг аддзыв Тіянӧс!
Пӧч: А мыйкӧ тай висьӧмыс личкыліс лёкӧй моз, гортысь нин кык вежалун уличаӧ эг петав. Мый сэсся шуны, татшӧм кӧ ӧпратыс менам. А, эськӧ, пӧра нин му пытшкын лоны.
Ӧнь Сем: Зо, дугӧдчӧ тадзи сёрнитны. Асы, тай роч мойдын зэв дыр кодкӧ овлӧма ӧтик баб. Но-о, кыдзнӧ шулӧмны? А-а! Бабушка Яга! Ха-ха-ха! (сералӧ).
Пӧч (нюмпырысь ӧлыштӧ киӧн): А кывлі, вӧсьӧйӧ, нылыд мужикыскӧд воӧмны, а оз жӧ тай тыдавны да.
Ӧнь Сем: Да, да, воисны ӧтпускӧ. Найӧ?... Найӧ мудз шойччӧдӧны. Аддзысьланыд на бӧрнас!
Пӧч: А Парасьыд?
Ӧнь Сем (быттьӧ эз гӧгӧрво юалӧм да мӧдтор йылысь воча юаліс): А вот висьталӧ, Александра Фёдоровна, мыйысь миян кӧзаным этша пондіс йӧв сетны?
Пӧч: Мый, мый?
Ӧнь Сем (гораа): Мыйысь кӧзаным йӧвсӧ чинтіс?
Пӧч: Кӧні шуан Парасьыд?
Ӧнь Сем (юрсӧ бергӧдӧмӧн мӧдарӧ): Сійӧ?... Сійӧ кӧнкӧ тай неважӧн на дзувъялі. Ог тӧд ӧні кӧні. Тытчӧ-татчӧ, тытчӧ-татчӧ вирдалӧ ур моз да ог тӧд кӧні.

	Пытшкӧс жырйысь сы здукӧ петӧ Парась, киын тасьті, а пельпом вылын павкнитӧм ки чышъян.

Кӧсьта Парась: Но-о! Миян тай гӧсьт, Александра Фёдоровна! А ме думайта, кодкӧд тайӧ Семыс сёрнитӧ? Бур лун! Кыдзи здӧрӧвьеыд? (Кутчысьӧ пӧчлы пельпомъясӧ).
Пӧч: А, вӧсьӧйӧ, эн нин пӧминайт (ӧлыштӧ кинас). Слабми, любӧйӧ, слабми! Юрӧ бергалӧ, вӧрзьыны ог вермы! Пельшер воліс тӧндзи да куш бытшлаліс уколъясдӧ. Йӧз серам! Ог помнит, медым вӧйтти лекар дорӧ ветлі. Бур, мый Лёнь пусис да дзимлясис. Мортыс, эськӧ, оз ышмав курыд ваӧн да, асы, некыдз гӧтрасьны оз вермы. Миян деревняын ньӧти том нывбаба абу, а кытысь сэсся сійӧ корсяс.
Ӧнь Сем (серӧктіс): Александра Фёдоровна, мыйысь абу гӧтыр? Асы, бара Ликӧй баб ӧтнас олӧ, а вӧрасӧн меысь варовджык. А-ха-ха! Эн ӧбижайтчӧ, шуткуйта!
Кӧсьта Парась (индӧ чуньнас): Тэ зо, Семӧ, быдьган мый оз ков, абу ӧд челядь!
Пӧч: Но мед, мед, вӧсьӧйӧ, сёрнитӧ. Ме, эськӧ, ӧкӧверт эг гӧгӧрво, мый шуис Ликӧй серти.
Кӧсьта Парась: Медлым, неуна нӧрӧвитыштӧ, ме самӧвар пыр пукта да тшай юам.
Пӧч: А пасибӧ, любӧйӧ, ме пондась эн шенась, ме ог кӧсйы. Гортӧ пета.
Кӧсьта Парась: Мый-а тэрмасян? Пукалышты.
Пӧч: Мый шуин?
Кӧсьта Парась: Меся пукалышты, эн тэрмась! Миян гӧстьяс воисны, нылӧ мужикыскӧд! (Парась пуктӧ самӧвар).
Пӧч: Бур, бур! Эськӧ, найӧс вӧсна и пыралі видзӧдлыны найӧсдӧс. Важӧн нин Елиссӧ эг аддзыв. Бур, мый на абу вунӧдӧма чужанінсӧ.
Ӧнь Сем: Но вай-жӧ, ті шӧпкӧдчӧ ас костаныд, а меным колӧ эштӧдны удж.

Мужичӧй чеччӧ да катшкигтырйи петӧ уличаӧ, а Парась пуксьӧ матӧджык пӧч дорӧ.

Кӧсьта Парась (пельланьыс пӧчлы доровтчӧмӧн): Кӧсйи юавны, Александра Фёдоровна. Буретш Лёньыд пес кыскасьӧ тракторнас, гашкӧ, и миянсьыным пессӧ вайӧдас керӧс дорысь. Тэ юӧртлы сылы, мед рытсӧ пыралас ми дорӧ сёрнитны.
Пӧч: Ме, любӧйӧ, эськӧ, ог тӧд, мый сійӧ карӧ, но, дерт, висьтала. А унаӧ песныдӧ заптіныд?
Кӧсьта Парась: Эг уна, но квайт гӧгӧр сыв мыдта лоас. Миян на колян вося пескыс кык чипас эм. Тӧвйыны тырмас! (Сы кадӧ самӧвар кутіс пушкыны руӧн. Кӧзяйка тэрыба воськовтӧ сэтчань). Ӧй-йӧ-йӧ! Пузис, пузис! (Сэсся пуктӧ самӧвар пызан вылӧ да пондӧ тэчавны мукӧд сёян-юан). Но вот, пӧжалуйста, панясьыштӧ вылльӧв пӧжаскӧд, тшай юӧ – турун-коръя, асы кампет, пувъя варенньӧ.
Пӧч: Пасибӧ, Парасьӧ! А, гашкӧ, чери рӧсов выйим?
Кӧсьта Парась: А таво, Александра Фёдоровна, ни чери, ни рӧсов! Сем, эськӧ, ветлӧдліс чери кыйны, но немтор пӧшти эз вайлы. Яндзим весиг и висьтасьны. Асы, аслым кутшӧм окота кӧть неуна тшукъясьыштыны соласӧ, да он босьт, кор абу. Тӧндзи нин лавкаысь сола селёдка босьтлі да сэтшӧма соласси, мый ёнджыка на кыскыны пондіс.
Пӧч: Ӧ-ӧ! Любӧйӧ, а, гашкӧ, тэ тыра? Меся кажитчӧ, быттьӧ, кынӧмыд ыдждӧма.
Кӧсьта Парась: Господьӧ, прӧстит! Александра Фёдоровна, Ті збыльысь тадзи думайтаныд? Сё лебедьӧ, кутшӧм кынӧм? Ме пӧраӧ весиг кролик оз вай, ветымын квайтӧ тырис! (Нывбаба тупкӧ чышъянӧн чужӧмсӧ да гитшкӧ-сералӧ).
Пӧч: А чожиньыдлы кӧ он висьтав, ачыд тӧдан. Серам серамӧн, а кӧнкӧ Индияын квайтымын арӧса баба двӧйня чужтылӧма. Вот! Ковмас кӧ да кӧсъян кӧ петав ме дорӧ, менам гӧбӧчын сола ӧгуреч банка на вийым.

Сы здукӧ петӧ жырйысь Елис.

Елис: Ой! Саня бабӧ миян дорын! (Радпырысь сывъялӧ пӧрысь мортӧс). Кыдзи нӧ овланыд, дзоньвидзалунныд кыдзи?
Пӧч: А, донукӧ, кыдзкӧ на тай дзурта, сӧмын пельтӧм со дзик лои.

Вӧрзьытӧг дорся сулалӧ Парась, думӧ усьӧмӧн, шаргӧдӧм синъясӧн да пась вомӧн. Нылыс казялӧ да юалӧ:

Елис: Мамӧ, мыйкӧ тай тэныд эттӧс абу бур али мый-а лоис?

	Парась чӧв пуксьӧ лабич вылӧ и синваасьӧ. Елис инмӧдчӧ киясӧн мамыслы.

Елис: Мамӧ, мамӧ, но ланьтӧдчы. Мый нӧ лоис?
Пӧч: Елюкӧ, детяӧ, эн ӧні сійӧс юась. Мед ӧтнас олыштас, мед. Но вай жӧ, пасибӧ, гортӧ пӧра мунны.

	Пӧч сувтӧ скамья вылысь да ньӧжйӧник шлопкӧ ӧдзӧслань.
	Шойӧвошӧм Елис оз тӧд мый вӧчны.

Елис: Бабӧ, но пукалыштӧ, сёрнитыштам!
Пӧч: Аски, детяӧ, пырала аски. (Пӧч петӧ керкаысь).

Елис пуксьӧ орччӧн мамыскӧд да сывъялӧ.

Кӧсьта Парась: Нинӧм, нинӧм, нылукӧ, ме сідз, прӧста бӧръя кадӧ векджык пондіс кыскыны сола тор кутшӧмкӧ сёйны.
Елис: Но и мый? Овлӧ сэтшӧмыс. Ме мукӧд дырйи ӧти рытӧ вӧлі верма ньылыштны бисквит торт ӧтторъяӧн.
Кӧсьта Парась: Дона детяӧ менам, коркӧ и тэнӧ сола дорӧ пондас кыскыны, а юмовтӧ вунӧдан. (Другысь мамыс чеччӧ и бокнас сувтӧ нылыс водзын).  Ну-ка, Елис, видзӧдлы, мый менам кынӧмӧ ыдждӧма али мый?
Елис: Мамӧ, да-к ме тэнӧ куим во пӧшти эг аддзыв. Быттьӧкӧ, эськӧ, и пӧльтчыштӧма. А мый-а юасян?
Кӧсьта Парась (ӧлыштӧ киӧн): Да-а, сідз. Кызны понді. Ладнӧ, но кыдзи сэні верӧсыд?
Елис: Унмовсис эськӧ, но юрыс пым. Эттӧс температура кыптӧма, бӧрти вой кежлӧ нӧштаысь колӧ мышкусӧ мавтны вылльӧвӧн.

Пырӧ кӧзяин, соснас чышкӧ ньылӧмсӧ кымӧсысь.

Ӧнь Сем: Фу-у! Ньылӧді. Всё эштӧді йӧр. Ӧні весиг кань оз вермы пырны йӧр пытшкӧ.
Кӧсьта Парась: Вот и лун талун – сӧмын нелючки да майшасьӧм (сьӧкыда лолыштӧ).

Нёльӧд петкӧдчӧм
Сцена пемдӧ.

Диктор: Колис вежалун, но деревняын кутшӧмкӧ тӧдчана вежсьӧмъяс эз вовны. Буракӧ, миян персонажъяс (геройяс) лабутнӧя нуӧдісны гортса овмӧс и весиг думыштны эз кужны, мый деревня пасьтала петӧма сёрни нӧбасьысь Парась йылысь.
Сцена бӧр югзьӧ
Декорация №3
Йӧр пытшкын тесть зятькӧд вежӧны электропровод пывсянсянь керкаӧдз, а мама-ныла керка дорын песалӧны белльӧ да пожъялӧм бӧрын ӧшлӧны белльӧ гез вылӧ.

Ӧнь Сем (крепитӧ нюжӧдӧм провод керка пельӧсӧ): Ну вот, Факир, половину работы мы с тобой сделали. Главное, сняли прохудевший провод. Скажу честно, он полгода просто для вида висел. А нечем было заменить, подходящего провода не было, ведь не поставишь стальной трос. Так вот, так полгода и мылись в бане без света, на ощупь...
Тахир: Как на ощупь?
Ӧнь Сем: Но это я так говорю, на ощупь. Хотя керосиновую лампу зажигали, но стекло лампы запотевало, а потом трескалось. Поэтому мы мало пользовались и старались мыться и париться только днём, когда светло. А так, зашёл в баню уже раздетый, то есть голый, чиркнул спичкой – запомнил, где что лежит, взял ковш воды, плеснул его на горячие камни, правда, бывало, и промахивался и обжигался не раз. Потом вскарабкиваешься на полку и давай хлестать себя веником! Это ладно. Главное, в темноте нужно было как-то слезть обратно на пол. Один раз проскользнулся, да так хрякнулся на задницу, что кое-чего очень дорогое чуть не отбил насовсем. Ладно, болтать я не очень люблю, надо сначала провод подсоединить к общей сети. (Босьтӧ кык провод помъяссӧ да сетӧ зятьыслы. Балябӧжсӧ гыжъялӧ) Та-а-к! У нас, правда, сё сюраӧ, абу индикаторнӧй ручка! Ну да ладно, обойдёмся. Фазы проверим методом тыка! Ты немного подтяни, чтобы провода земли не касались, а я сейчас найду фазы. (Монтёр Сем кайӧ скамля вылӧ да йитӧдӧ проводъяс). (Гораа). Ну-ка, Факир, сейчас соедини оба конца и проверим правильно или нет сделали!

Зять ӧтлаӧдӧ кык провод пом и другысь трачнитӧны би чиръяс. Морт удитӧ сӧмын горӧдны: «А-а-а!», а сэсся пласьтмунö чатöр му вылö вöрзьытöг.
Повзьöм Ӧнь Сем уськöдчö куйлысь дорö. 

Ӧнь Сем (пидзӧс вылын): Зятьӧ, Факир! Лолав, дыши!

Сем пуктӧ юрсӧ морӧсас да пельнас кывзӧ сьӧлӧмсӧ.
Керка сайсянь мама-ныла пышйӧн локтӧны горӧдӧм шы вылӧ.

Кӧсьта Парась (гораа): Ӧй-йӧ-йӧ! Господьӧ, мыйнӧ бара лоис?

	Мама-ныла усьӧны пидзӧс вылӧ да киясӧн вӧрӧдӧны куйлысьӧс. Ӧнь Сем сувтӧ кок йылӧ.

Ӧнь Сем: Фу-у! Да ловъя сійӧ, ловъя! Дугдӧ горзыны, ланьтӧдчӧ! ( Пуксьӧ скамья вылӧ да сёрнитӧ ӧтнас. Нывбабаяс отсалӧны Тахирлы кыпӧдчыны да сой бӧрдӧдыс пыртӧдӧны керкаӧ) (Ӧнь Сем тапкӧдӧ пидзӧсас). Ак! Но мый тайӧ! Да-а, зятёк – слабак! Мыйӧн ме тӧді, мый токӧн тадзи кучкас? Асы, менӧ кымынысь тракайтліс да век на ловъя! И век кутшӧмкӧ нелючки артмӧ!

	Сы кадӧ йӧр дорӧ матыстчӧ Буш Мить.

Буш Мить: Бур лун, Семен Андреевич!
Ӧнь Сем (жугыль): Кодлы бур, а кодлы дур!
Буш Мить: Мыйкӧ тай жугыль, мый-а каран?
Ӧнь Сем: Эн нин юась. Би нуӧда пывсянӧ. Да, асы, оз на лӧсяв нинӧмыс.
Буш Мить: Коркӧ ӧд артмас. Кывлі, мый тіян, кыдз шуасны «прибавление в семействе» регыд лоас.
Ӧнь Сем: Мый, кутшӧм «прибавление в семействе» голян?
Буш Мить: Но, ладнӧ, извиняйт, меным некор, тэрмася. (Мужичӧй шлопкис водзӧ).
Ӧнь Сем(думӧ усис): Кутшӧм «прибавление»? Кӧза нин тулысын вайліс. Том гозъя, кыдз висьталісны, оз на планируйтны кагаӧс чужтыны... Ог гӧгӧрво!

Сы кадӧ керкаысь петӧ гӧтырыс да пуксис орччӧн верӧсыс дорӧ. 

Кӧсьта Парась (верӧсыслы пельпомас киӧн инмӧдчӧмӧн): Слава Богу! Зятёк очмуніс, ставыс бур, ӧні гозйӧн сералӧны да тшай пуксисны юны. Тахир висьталіс, мый ачыс тӧдлытӧг чуньяснас тшукӧдчӧма контактъясӧ. Тэ нинӧмӧн абу мыжа, эн шогав, эн! (малыштӧ верӧслысь юрсӧ). А еджыд тай менам мусаӧ, сюзь моз дзормин.
Кӧсъя висьтавны, кык вой нин ог вермы узьны, тэ шкорган, а ме ог вермы. Мыйысь кӧ абу спӧкӧй, сьӧлӧмӧс муткыртӧ. Асы, век на мыйкӧ ноксям, гудрасям, мырсям, а кадыс мунӧ и ми нин абу томӧсь. А сэсся на коркӧ ме тэнӧ векджык «пилитышта» кывйӧн. Мый водзӧ вылӧ лоас – ог тӧд! Бур, мый на челядьным миянӧс оз вунӧдны, а мӧдкӧ найӧстӧг керканым гӧльмис.
Ӧнь Сем (сывйыштӧ гӧтырсӧ): Найӧслӧн ӧні асланыс олӧм да могъяс. А пӧмнитан, кыдзи ми тэкӧд ӧтлаасим да кутім овны?  Э-э! Кутшӧм гажа вӧліс том пӧраным!
Кӧсьта Парась: Пӧмнита, сэки на Почёт грамота бура уджалӧмысь сетісны.
Ӧнь Сем:  Жаль, мый збыльысь кадыс ӧддьӧ тювкйӧ.
Кӧсьта Парась: А мый жалитны? Олан на, абу яндзим йӧз водзын, лёксӧ некодлы эг вӧчлӧ, пуктім пай мыйта вермим. А сэсся Семукӧ миян тэкӧд кык вылӧ ӧтик шуд, сыысь и торъявны некор ог вермӧ!
Ӧнь Сем: А нолы, донукӧ, кутшӧм содтӧд миян семьяын лоас?
Кӧсьта Парась (пуктӧ юрсӧ верӧсыслы морӧс вылӧ): Эн кывзы некодӧс, а честнӧя кӧ шуны, лоис кӧ миян збыль вылӧ содтӧд – ме бы нӧшта чассьӧаджык вӧлі.
А тэныд дыр на проводсӧ нюжӧдны?
Ӧнь Сем: Самӧварыд на оз удит пузьыны – ме нин удита эштӧдны, а сэсся рытсӧ петам пывсьыны биа пывсянӧ! Тэ абу паныд?
Кӧсьта Парась: Тэкӧд кӧть кытчӧ! Вай жӧ помалам уджъясдӧ да ставӧн пуксям ӧбедайтны, кыдз вӧйтти. Талун сэтшӧм чӧскыд яя шыд пуи! (джурдждаа лолыштӧ, кыпӧдӧ юрсӧ, сэсся верӧсыслы веськыда видзӧдӧмӧн шыӧдчӧ) У-у-х! Кыдзи ме тэнӧ радейта!
Гӧтыр крепыда сывъялӧ да кыкнанныс окасьӧны и кутчысьӧмӧн пӧрӧдӧны скамля и чатӧр усьӧны.
Занавес тупкыссьӧ.

   

